**סיפורים מהקופסא** הוא אלבומו השני של הזמר רמי פורטיס, שיצא ב־24 בנובמבר 1988.

הפקה
----

האלבום יצא עשר שנים לאחר אלבום הבכורה פורץ הדרך של פורטיס, "פלונטר", שלאחר יציאתו פעל פורטיס במסגרת להקות והרכבים כמו כרומוזום, ז'אן קונפליקט ומינימל קומפקט. "סיפורים מהקופסא" כולל עשרה שירים שכולם הפכו לקלאסיקה של רוק ישראלי. הלהיטים הבולטים מתוכו הם "שקיעתה של הזריחה", "חתול מפלצת", "אין קשר" ו"כוכב הקופים".
זהו האלבום הראשון שיצא בחברת "נענע דיסק".

האלבום ממשיך במידה רבה את הקו המוזיקלי של מינימל קומפקט, שהתפרקה בשנה שבה יצא האלבום ולמעשה בשיא הצלחתה. הוא הופק מוזיקלית בידי ברי סחרוף, שהלחין במשותף עם פורטיס את כל שירי האלבום מלבד גרסת הכיסוי "בבוקר של קטיפה" (ו"תחנה סופית", שגם סולנה הראשי של מינימל קומפקט, סמי בירנבך, היה שותף להלחנתו). פורטיס כתב את המילים לכל השירים פרט ל"בבוקר של קטיפה" של לי הייזלווד, שתורגם בידי בירנבך.

"סיפורים מהקופסא" תואר פעמים רבות על ידי מבקרי המוזיקה כאחד מאלבומי הרוק הישראלי החשובים ביותר.[דרוש מקור] הוא עיצב את פניו של הרוק הישראלי והשפיע רבות על רוב זמרי הרוק ולהקות הרוק שפעלו בישראל מאז יציאתו. אף על פי שעל עטיפת האלבום נחתם שמו של פורטיס בלבד, נחשב האלבום לעבודה משותפת של פורטיס עם ברי סחרוף. גם פורטיס הגדיר את האלבום הזה כ"פורטיסחרוף הראשון", כינוי שתחתיו פעלו פורטיס וסחרוף מאז שובם לארץ מאירופה ועד לאלבום ההופעה "כשהגיטרה מנסרת את הלילה" מ־1992, שסיכם את פעילותם המשותפת (ב־2005 התאחד הצמד ושנה לאחר מכן הוציא את אלבום הקאמבק שלו, "על המשמרת"). האלבום כולל גם את השיר "לייפציג, ברצלונה", שהשורה מתוכו "כשהגיטרה מנסרת את הלילה" הפכה לשמו של אלבום ההופעה המסכם של הצמד כעבור ארבע שנים, אף על פי שהשיר אינו מופיע בו.

האלבום יצא בתחילה כקלטת שמע וכתקליט בלבד, ובהמשך יצא גם על־גבי תקליטור.

כל התיפוף באלבום בוצע על ידי מכונת תופים. ז'אן ז'אק גולדברג, שהיה המתופף בהופעות, מחה על כך ולבסוף תופף על כיסא בשיר "חתול מפלצת".

בשנת 2015 יצא האלבום בהוצאה מחודשת (רימאסטר) בפורמטים דיגיטליים, לשירותי הסטרימינג, וגם כתקליט ויניל במהדורה מוגבלת.

רשימת השירים
------------

1. סיפורים מהקופסא (4:15)
2. תחנה סופית (4:31)
3. בבוקר של קטיפה (4:03)
4. חתול מפלצת (4:23)
5. שקיעתה של הזריחה (5:11)
6. כוכב הקופים (5:50)
7. באוויר (4:16)
8. אין קשר (3:48)
9. לייפציג, ברצלונה (3:30)
10. בין החדרים (4:29)

משתתפים
-------

* רמי פורטיס – שירה, גיטרה
* ברי סחרוף – גיטרה, בס, קלידים, קולות, שירה
* יוסי לדרמן – מחשב, דגימות קול ותכנות תופים
* גיל סמטנה – בס, קולות
* יובל שפריר – כלי הקשה

### משתתפים נוספים

* ז'אן ז'אק גולדברג – כיסא
* ורד הררי, סאלי לדרמן, ורד קלפטר, ליאור מסורי, עופרי ברוך, חני וייס, סיניה בעז – קולות
* הפקה מוזיקלית – ברי סחרוף
* מפיק: ניצן זעירא
* עיצוב גרפי: יוסי ג׳יברי

קישורים חיצוניים
----------------

* ביקורת על האלבום "סיפורים מהקופסא"
* פורטיס וסחרוף מספרים על הפקת האלבום, ערוץ 24
* בחזרה לווידאו: צפו ברמי פורטיס חוזר אל "סיפורים מהקופסא" בחדר החזרות, באתר וואלה!‏, 2 בספטמבר 2018
* דנית צמית, מי מסתתר מאחורי המסכה: פורטיס חוזר לאלבום המופת "סיפורים מהקופסא", באתר ynet, 5 בינואר 2019
* סיפורים מהקופסא במצעד האלבומים האלטרנטיביים הישראליים הגדולים של כאן 88

הערות שוליים
------------

1. ↑  סיפורים מהקופסא Remastered, by פורטיס, באתר Fortisakharof | פורטיסחרוף

| רמי פורטיס |
| --- |
| אלבומים | פלונטר • סיפורים מהקופסא • 1900? • להתראות בחלומותי • שוטר פושע והענק הלוחש • איפה הסוסים • רץ על הקצה • חצי אוטומטי • על המשמרת • פורטיס משולש • החבר אני • תולדות הכותרת • מדור פיות |
| הופעות | כשהגיטרה מנסרת את הלילה • מקרה פסנתר |
| אוספים | אוספורטיס/סינגלים |
| הרכבים | מים חמים • כרומוזום • ז'אן קונפליקט • מינימל קומפקט • פוריין אפייר • פורטיסחרוף • האחים פורטיס |